Publikohet raporti për marrëdhëniet ekonomike tregtare
01/08/2013
Zëvendëskryeministrja dhe Ministrja e Tregtisë dhe Industrisë Mimoza Kusari – Lila mori pjesë në tryezën e rrumbullakët të organizuar nga Instituti Kosovar për Kërkime dhe Zhvillim të Politikave (KIPRED) me temë "Kosova në Kontekst Rajonal: Marrëdhëniet Ekonomike dhe Tregtare".
Duke e cilësuar si studim tejet të rëndësishëm për vendim-marrje, zëvendëskryeministrja Kusari – Lila dha dy rekomandime për këtë raport" Së pari, Kosova në këtë studim renditet e fundit në rajon në reformat e të bërit biznes. Studimi juaj merr një mesatare prej vitit 2008-2012 dhe pastaj nxjerr renditjen e vendeve e të bërit biznes. Në të vërtetë, po ta shikoni Raportin zyrtar të fundit të Bankës Botërore të të bërit biznes, që është raport njëvjeçar dhe jo katërvjeçar, dhe metodologjinë e përdorur, Kosova është vendi me përmirësimet më të mëdha në rajon që ka bërë përmirësime të ndjeshme duke kaluar prej vendit 126 në 98, njëkohësisht duke treguar që nuk është vendi i fundit në rajon. Sipas raportit, që mund të konsultohet online, e fundit në rajon është Bosnja që është në vendin e 126, pra rreth 28 vende më poshtë se Kosova. Rekomandimi i dytë sipas zëvendëskryeministres është të citohen më shumë, për shkak të përdorimit të një numri të madh të dhënash. "Një pjesë jo e vogël e studimit përmban të dhëna për të cilat nuk dihet burimi. Po ashtu shpresoj të shohim rekomandimet për përmirësimin e politikave tregtare dhe bibliografinë e plotë të studimit" theksoi ajo.
Më tutje, ministrja Kusari – Lila foli për ndryshimet pozitive të marrëdhënieve tregtare të Kosovës. "Vendimi për Masat e Reciprocitetit shënon kthesë në politikat tregtare të Kosovës në kontekstin rajonal. Në mes tjerash, e arritura më e madhe e reciprocitetit është fakti që Kosova në tregti është shndërruar partner i barabartë tregtar jo vetëm me Serbinë e Bosnjën por me të gjitha vendet e rajonit" potencoi ajo. Ministrja Kusari – Lila theksoi faktin tjetër të rëndësishëm për intensifikimin e dialogut publiko-privat përmes Këshillit Kombëtar për Zhvillim Ekonomik si dhe përmes nën-grupeve punuese për politika tregtare.
Për fund, ministrja foli për efektet e negocimit të Marrëveshjes për Stabilizim Asociim.
"Tregtia e Kosovës do të ndikohet drejtpërdrejtë nga heqja e taksës doganore prej 10% në raport me mallrat e importuara nga BE-ja. Si rezultat i taksës doganore konsumatorët kosovar sot shpenzojnë rreth 100 milion euro në vit më shumë gjatë konsumit të produkteve nga BE-ja. Pas marrëveshjes një pjesë e madhe e kësaj shume do të mbetet në xhepat e konsumatorëve" përfundoi fjalën e saj ministrja Kusari – Lila.
Ky projekt është mbështetur nga Ministria e Punëve të Jashtme të Norvegjisë. Ambasadori i Norvegjisë në Kosovë Sh.T. Jan Brahaathu tha se çështjet ekonomike janë fondamentale për Kosovën prodhimi i një raporti të tillë i kontribuon informatave të mirëfillta për gjendjen ekonomike në Kosovë. Z. Jan Brahaathu tha se Qeveria e Norvegjisë vazhdon të inkurajoj dhe të përkrah Kosovën, posaçërisht në zhvillim ekonomik në vend.
Ky studim është i pari i këtij lloji dhe sipas Drejtorit Ekzekutiv të KIPRED-in z.Ilir Deda do të jenë edhe publikime tjera që do jenë të fushave tjera.